
Еуразиялық экономикалық одақ шеңберінде сыртқы экономикалық қызметке қатысушыларды сәйкестендірудің бірыңғай жүйесі туралы келісімнің жобасы туралы

1.Еуразиялық экономикалық одақ шеңберінде сыртқы экономикалық қызметке қатысушыларды сәйкестендірудің бірыңғай жүйесі туралы келісімнің жобасы (қоса беріліп отыр) мақұлдансын және 
ол мемлекетішілік келісуді жүргізу үшін Еуразиялық экономикалық одаққа мүше мемлекеттерге жіберілсін.
2.Еуразиялық экономикалық одаққа мүше мемлекеттерден 
2018 жылғы 30 наурызға дейін Еуразиялық экономикалық комиссияны 
осы Өкімнің 1-тармағында көрсетілген Келісім жобасына мемлекетішілік келісу жүргізу нәтижелері туралы хабардар ету сұралсын.
3.Осы Өкім қабылданған күнінен бастап күшіне енеді. 

Еуразиялық экономикалық комиссия
            Алқасының Төрағасы                                                            Т. Саркисян


















Жоба

Еуразиялық экономикалық одақ шеңберінде сыртқы экономикалық қызметке қатысушыларды сәйкестендірудің бірыңғай жүйесі туралы КЕЛІСІМ

Бұдан әрі мүше мемлекеттер деп аталатын Еуразиялық экономикалық одаққа мүше мемлекеттер,
2014 жылғы 29 мамырдағы Еуразиялық экономикалық одақ туралы шартты (бұдан әрі – Одақ туралы шарт) негізге ала отырып, 
сыртқы экономикалық қызметке қатысушыларды сәйкестендіруді қамтамасыз ету, сондай-ақ сыртқы экономикалық қызметті жүзеге асыру кезінде олардың мүше мемлекеттердің мемлекеттік органдарымен және ұйымдарымен өзара іс-қимылын оңайлату қажеттігін негізге ала отырып,
Еуразиялық экономикалық одақ (бұдан әрі – Одақ) шеңберінде сыртқы экономикалық қызметті жүзеге асыру үшін қолайлы жағдайлар жасауға жәрдемдесу мақсатында, 
сыртқы экономикалық қызметті жүзеге асыру үшін қажетті құжаттарды көрсетуге жататын мәліметтер көлемін қысқартуға және осындай мәліметтердің сенімділігін арттыруға ұмтыла отырып,
жариялылық және сыртқы экономикалық қызметке қатысушыларды кемсітпеу қағидаттарын негізге ала отырып,
төмендегілер туралы келісті:

1-бап

Осы Келісім мүше мемлекеттердің аумақтарында сыртқы экономикалық қызметті жүзеге асыру кезінде Одақ шеңберіндегі сыртқы экономикалық қызметке қатысушыларды сәйкестендірудің бірыңғай жүйесінің жұмыс істеу тәртібін айқындайды. 

2-бап

Осы Келісімнің мақсаттары үшін төмендегілерді білдіретін мынадай ұғымдар пайдаланылады:
«шетелдік тұлға» – мүше мемлекеттің тұлғасы болып табылмайтын тұлға;
«тұлға» – жеке тұлға, заңды тұлға, сондай-ақ заңды тұлға болып табылмайтын ұйым;
«мүше мемлекеттің тұлғасы» – мүше мемлекеттің заңнамасына сәйкес құрылған заңды тұлға, заңды тұлға болып табылмайтын ұйым, сондай-ақ мүше мемлекетте тұрақты тұратын орны бар жеке тұлға, соның ішінде мүше мемлекеттің заңнамасына сәйкес тіркелген жеке кәсіпкер;
«сәйкестендірілген бірегей нөмірлердің ұлттық тізілімі» – сыртқы экономикалық қызметке қатысушылар туралы жүйелендірілген мәліметтерді қамтитын мүше мемлекеттің ақпараттық ресурсы;
«сәйкестендірілген бірегей нөмірлердің жалпы тізілімі» – сыртқы экономикалық қызметке қатысушылар туралы сәйкестендірілген бірегей нөмірлердің ұлттық тізіліміндегі мәліметтерді қамтитын Одақтың ақпараттық ресурсы;
«сәйкестендірілген бірегей нөмір» – сыртқы экономикалық қызметке қатысушыны сәйкестендіру мақсатында оған берілетін әріптік-цифрлы код;
«мүше мемлекеттің уәкілетті органы» – мүше мемлекеттің заңнамасына сәйкес сәйкестендірілген бірегей нөмір беру және сәйкестендірілген бірегей нөмірлердің ұлттық тізілімін жүргізу жөніндегі өкілеттіктер берілген осы мүше мемлекеттің атқарушы билік органы; 
«сыртқы экономикалық қызметке қатысушы» – мүше мемлекеттің заңнамасына сәйкес осы мүше мемлекеттің аумағында сыртқы экономикалық қызметті, сондай-ақ Одақтың кедендік шекарасы арқылы тауарлар өткізуге, оларды Одақтың кедендік аумағы арқылы кедендік бақылаумен, уақытша сақтаумен, кедендік декларациялаумен және (немесе) кедендік төлемдер төлеумен, жеке пайдаланымдағы тауарларды қоспағанда, тауарларды шығарумен тасымалдауға байланысты қызметті жүзеге асыратын мүше мемлекеттің тұлғасы немесе шетелдік тұлға.

3-бап

1. Сыртқы экономикалық қызметке қатысушыны сәйкестендіру оған сәйкестендірілген бірегей нөмір беру арқылы жүзеге асырылады.
2. Сыртқы экономикалық қызметке қатысушыға сәйкестендірілген бірегей нөмір беруді мүше мемлекеттің уәкілетті органы жүзеге асырады.
Сәйкестендірілген бірегей нөмір бір рет беріледі, өзгеріссіз болып табылады және сыртқы экономикалық қызметтің басқа қатысушысына берілмейді.
Сәйкестендірілген бірегей нөмірдің құрылымын және оны қалыптастыру қағидаларын Еуразиялық экономикалық комиссия (бұдан әрі – Комиссия) айқындайды.
3. Мүше мемлекеттің тұлғасы болып табылатын сыртқы экономикалық қызметке қатысушыға сәйкестендірілген бірегей нөмірді мүше мемлекеттің заңнамасына сәйкес осындай тұлғаға берілген және салық төлеушілерді тіркеудің ұлттық жүйесінде қамтылған нөмірдің негізінде Комиссия айқындайтын тәртіппен осы мүше мемлекеттің уәкілетті органы береді.
4. Шетелдік тұлға болып табылатын сыртқы экономикалық қызметке қатысушыға сәйкестендірілген бірегей нөмірді Комиссия айқындайтын тәртіппен мүше мемлекеттің уәкілетті органы береді.  

4-бап

Сәйкестендірілген бірегей нөмір Комиссия Кеңесі айқындайтын жағдайларда пайдаланылады.

5-бап

1. Сыртқы экономикалық қызметке қатысушы және оған берілген сәйкестендірілген бірегей нөмір туралы мәліметтер мүше мемлекеттің заңнамасына сәйкес сәйкестендірілген бірегей нөмірлердің ұлттық тізіліміне енгізіледі.
2. Сәйкестендірілген бірегей нөмірлердің ұлттық тізілімінде қамтылған мәліметтерге қол жетімділік беруді мүше мемлекеттің заңнамасына сәйкес осы мүше мемлекеттің уәкілетті органының веб-сервистерін пайдалану арқылы мүше мемлекеттің уәкілетті органы қамтамасыз етеді.

6-бап

1. Сәйкестендірілген бірегей нөмірлердің жалпы тізілімі сәйкестендірілген бірегей нөмірлердің ұлттық тізілімінен алынған мәліметтердің негізінде қалыптастырылады. 
2. Сәйкестендірілген бірегей нөмірлердің жалпы тізіліміне мәліметтер қосымшаға сәйкес тізбе бойынша енгізіледі.
3. Комиссия сәйкестендірілген бірегей нөмірлердің жалпы тізілімін қалыптастырады және ондағы мәліметтерге қол жетімділікті қамтамасыз етеді.
Сәйкестендірілген бірегей нөмірлердің жалпы тізілімін қалыптастыру тәртібін, оны қалыптастыру кезінде пайдаланылатын оның құрылымы мен форматын, сыныптауыштарын, сондай-ақ осы тізілімнен мәліметтер беру тәртібін Комиссия айқындайды.
4. Мүше мемлекеттердің уәкілетті органдарының арасындағы, сондай-ақ мүше мемлекеттердің уәкілетті органдары мен Комиссияның арасындағы сәйкестендірілген бірегей нөмірлер беру және сәйкестендірілген бірегей нөмірлердің жалпы тізілімін жүргізу мәселелері бойынша ақпараттық өзара іс-қимыл Одақ туралы шартқа сәйкес Одақтың жалпы процестері шеңберінде жүзеге асырылады.

7-бап

1. Осы Келісімді түсіндіруге және (немесе) қолдануға байланысты даулар Одақ туралы шартта айқындалған тәртіппен шешіледі.
2. Мүше мемлекеттердің өзара келісуі бойынша осы Келісімге жеке хаттамалармен ресімделетін және осы Келісімнің ажырамас бөлігі болып табылатын өзгерістер енгізілуі мүмкін.
3. Осы Келісім мүше мемлекеттердің осы Келісімнің күшіне енуі үшін қажетті мемлекетішілік рәсімдерді орындағаны туралы соңғы жазбаша хабарламаны депозитарий дипломатиялық арналар арқылы алған күнінен бастап, бірақ ерте дегенде 2020 жылғы 1 шілдеден кейін күшіне енеді.
Осы Келісім Одақ шеңберінде жасалған халықаралық шарт болып табылады және Одақ құқығына кіреді.

20____ жылғы «____» _____________ _______________қаласында  орыс тілінде бір түпнұсқа данада жасалды.
Осы Келісімнің түпнұсқа данасы Еуразиялық экономикалық комиссияда сақталады, ол осы Келісімнің депозитарийі бола отырып, әрбір мүше мемлекетке оның куәландырған көшірмесін жібереді.


	Армения Республикасы үшін
	Беларусь  Республикасы үшін
	Қазақстан  Республикасы үшін
	Қырғыз  Республикасы үшін
	Ресей Федерациясы үшін

























	
	Еуразиялық экономикалық одақ шеңберінде сыртқы экономикалық қызметке қатысушыларды сәйкестендірудің бірыңғай жүйесі туралы келісімге
ҚОСЫМША



Сәйкестендірілген бірегей нөмірлердің 
жалпы тізіліміндегі мәліметтердің 
ТІЗБЕСІ

1. Сыртқы экономикалық қызметке қатысушының сәйкестендірілген бірегей нөмірі.
2. Сыртқы экономикалық қызметке қатысушының сәйкестендірілген бірегей нөмірінің тіркелген күні (берілген күні).
3. Еуразиялық экономикалық одаққа мүше мемлекеттің сыртқы экономикалық қызметке қатысушыға сәйкестендірілген бірегей нөмір берген уәкілетті органының толық атауы. 
4. Салық төлеушіні тіркеу нөмірі (шетелдік тұлғалар үшін).
5. Сыртқы экономикалық қызметке қатысушы болып табылатын заңды тұлғаның (ұйымның) толық атауы немесе жеке тұлғаның тегі, аты, әкесінің аты (бар болған жағдайда).
6. Сыртқы экономикалық қызметке қатысушының заңды мекенжайы (тұрғылықты жерінің мекенжайы, орналасқан жерінің мекенжайы, мемлекеттік тіркелу орнының мекенжайы).
7. Сыртқы экономикалық қызметке қатысушының жай-күйі (мәртебесі) (жұмыс істеп тұр, жұмысы тоқтатылған, таратылған және т.б.), оның жай-күйінің (мәртебесінің) өзгерген күні және оның қызметінің тоқтатылған күні (таратылған күні).
8. Сыртқы экономикалық қызметке қатысушының Еуразиялық экономикалық одаққа мүше мемлекеттің салық органына есепке қойылған күні (шетелдік тұлғалар үшін) (бар болған жағдайда).



                      


